b'\n_START_ARTICLE_\nVladimir Bogatkin\n_START_PARAGRAPH_\nVladimir Bogatkin (5. oktoober 1922 Moskva \xe2\x80\x93 13. aprill 1971) oli vene kunstnik._NEWLINE_1934. aastal alustas ta kunsti\xc3\xb5pinguid graafik Aleksei Kravt\xc5\xa1enko stuudios. 1936. aastast \xc3\xb5ppis Leningradis \xc3\x9clevenemaalise Kunstiakadeemia k\xc3\xb5rgemas kunstikoolis (praegu Peterburi I. E. Repini nimeline akadeemiline maali-, skulptuuri- ja arhitektuuriinstituut). Aastatel 1940\xe2\x80\x931942 t\xc3\xb6\xc3\xb6tas Moskvas Punaarmee keskteatri lavakujundajana. 1942. aastal astus Punaarmeesse, 1943. aastal liitus Mitrofan Grekovi s\xc3\xb5jakunstnike stuudioga ja osales Teises maailmas\xc3\xb5jas 2. Ukraina rinde koosseisus, kajastades lahingutegevust kunstnikuna._NEWLINE_1949. aastal abiellus eesti kunstniku Valli Lemberiga; nende pojad on operaator Vladimir Bogatkin ja keraamik Georg Bogatkin. Abielupaar elas vaheldumisi Tallinnas ja Moskvas._NEWLINE_Illustreeris raamatuid ja ajakirju. Esines n\xc3\xa4itustega Saksamaal, T\xc5\xa1ehhoslovakkias, Ungaris, Venemaal ja Tallinnas._NEWLINE_1960. aastal ehitasid Bogatkinid suvemaja Karepale. Mitmetes teostes on ta kujutanud Karepa \xc3\xbcmbruse maastikku ja kalurite elu._NEWLINE_Vladimir Bogatkin suri 1971. aastal rongis teel Leningradist Tallinna.'